ORDE do 28 de febreiro de 2005 pola que se convocan bolsas e axudas ao estudo de carácter especial para estudantes universitarios galegos, descendentes de galegos ou con residencia familiar en Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 08/03/2005

O Estatuto de autonomía de Galicia, no seu artigo 31º, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988, DOG do 17 de febreiro) transferiulle á Comunidade Autónoma competencias en materia de universidades. Estas competencias foron asumidas pola Comunidade Autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do Sistema Universitario de Galicia con tres universidades: a Universidade de Santiago de Compostela, a Universidade da Coruña e a Universidade de Vigo.
A Consellería de Educación e Ordenación Universitaria, a través da Dirección Xeral de Universidades, está a levar a cabo diversas accións de apoio económico aos estudantes de ensino universitario, coas que se pretende favorecer a calidade, a competencia, a igualdade de oportunidades e a excelencia no rendemento académico.
Tradicionalmente, estas axudas e accións de apoio económico aos estudantes universitarios viñan sendo destinadas a aqueles alumnos que acreditaban os mellores expedientes académicos como recoñecemento ao seu esforzo, e non se valoraba na mesma medida a necesidade urxente de recursos económicos, moitas veces motivada por causas sobrevidas e imprevistas.
Neste sentido, a Consellería de Educación e Ordenación Universitaria pretende continuar a política de bolsas e axudas de carácter especial para estudantes galegos, descendentes de galegos ou con residencia familiar en Galicia, que cursen estudos universitarios de primeiro ou segundo ciclo conducentes a títulos universitarios de carácter oficial e validez nacional, que teñen unha finalidade simplemente paliativa e van destinadas a facer fronte a causas sobrevidas que polas súas circunstancias requiren dunha atención perentoria na obtención de recursos económicos que permitan a continuidade dos estudos universitarios dos alumnos afectados, sen pretender solucións plenas á problemática que poidan presentar.
Polo que antecede, esta consellería
DISPÓN:
Artigo 1º.-Obxecto.
Convócanse bolsas e axudas ao estudo de carácter especial para estudantes galegos, descendentes de
galegos ou con residencia familiar en Galicia, que cursen estudos universitarios de primeiro ou segundo ciclo conducentes a títulos universitarios de carácter oficial e validez nacional, no curso 2005-2006, cunha necesidade urxente de recursos económicos, motivada por causas sobrevidas e imprevistas, que lle impidan ou dificulten a continuidade dos seus estudos, sen pretender solucións plenas á problemática que poidan presentar, sempre que as causas excepcionais non estean cubertas por outras convocatorias específicas.
Artigo 2º.-Orzamento.
Para a concesión das axudas convocadas nesta orde destinarase a cantidade total de 153.258 euros, con cargo á aplicación orzamentaria 07.05.322C.480.2, de acordo co disposto na Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005.
As cantidades antes citadas poderán incrementarse de acordo coas dispoñibilidades orzamentarias.
Artigo 3º.-Beneficiarios.
Poderán solicitar estas axudas os estudantes universitarios galegos, descendentes de galegos ou con residencia familiar en Galicia cun mínimo de tres anos consecutivos e anteriores á data de publicación desta convocatoria, que cursen estudos universitarios de primeiro ou segundo ciclo conducentes a títulos universitarios de carácter oficial e validez nacional, no curso 2005-2006, e que xustifiquen documentalmente que as súas condicións socioeconómicas actuais se deben a causas sobrevidas e imprevistas que lle impidan ou dificulten continuar os seus estudos, sen pretender solucións plenas á problemática que poidan presentar, sempre que as causas excepcionais non estean cubertas por outras convocatorias específicas.
Artigo 4º.-Importe e incompatibilidades.
a) O importe anual de cada bolsa poderá ser, como máximo, de 5.000 euros.
b) Estas axudas son compatibles co aproveitamento de calquera outro tipo de bolsas ou axudas, tanto de institucións públicas como privadas, sempre que a contía global non supere a contía máxima de 5.000 euros. Procederase ao reintegro do exceso percibido nos supostos en que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere a contía máxima que se estableza, segundo o disposto no artigo 19 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 5º.-Solicitudes e documentación.
a) As solicitudes, segundo o modelo ED433A que se publica como anexo a esta orde, presentaranse no rexistro xeral da Consellería de Educación e Ordenación Universitaria, ou ben en calquera dos centros
previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias. Se no uso deste dereito a solicitude é remitida por correo, presentarase en sobre aberto, para que sexa datada e selada polo funcionario de correos antes de que proceda á súa certificación.
b) As solicitudes, segundo o modelo ED433A, deberán ir acompañadas da seguinte documentación:
-Copia do DNI/NIF do solicitante.
-Certificación académica oficial ou copia compulsada do curso 2004-2005, para aqueles solicitantes beneficiarios desta axuda. Na certificación académica deberán reflectirse as notas correspondentes ás convocatorias de febreiro e xuño.
-Documento da universidade ou centro correspondente en que consten os estudos que está a realizar no curso académico 2004/2005, para aqueles solicitantes que non obtivesen esta axuda o pasado curso.
-Copia compulsada da declaración da renda correspondente ao exercicio de 2004, ou documento acreditativo actualizado da Axencia Tributaria de non estar suxeito á declaración ante a Facenda Pública.
-Informe do asistente social do concello en que estea empadroado, que recolla a situación socioeconómica da unidade familiar antes e despois da causa sobrevida e imprevista que motiva a necesidade urxente de recursos económicos.
-Documento facilitado pola entidade bancaria a nome do interesado, en que conste o código de conta cliente.
-Declaración xurada asinada polo solicitante en que se faga constar:
-Os ingresos percibidos por todos os membros que compoñen a unidade familiar durante os anos 2003 e 2004.
-As axudas solicitadas ou concedidas, para o mesmo fin, perante as distintas administracións públicas competentes ou outros organismos públicos ou privados.
-Xustificación da causa sobrevida e imprevista en que fundamenta a petición da bolsa, acompañando todos os documentos que o proben.
-Certificado de empadroamento na Comunidade Autónoma de Galicia.
c) O prazo de presentación de solicitudes permanecerá aberto desde o día seguinte ao da publicación desta orde no Diario Oficial de Galicia e ata o día 15 de xuño de 2005. En todo caso, o prazo mínimo establecido será o estipulado na Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005.
Artigo 6º.-Comisión de avaliación.
A selección dos bolseiros será realizada por unha comisión de avaliación integrada por:
Presidente:
-O director xeral de Universidades ou, por delegación, o subdirector xeral de Universidades.
Vogais:
-Pola Universidade de Santiago de Compostela, o vicerreitor competente na materia.
-Pola Universidade da Coruña, o vicerreitor competente na materia.
-Pola Universidade de Vigo, o vicerreitor competente na materia.
-Un representante do Servizo de Coordinación do Sistema Universitario de Galicia.
Secretario:
-Un representante da Dirección Xeral de Universidades, que actuará con voz e voto.
En caso de empate, decidirá o voto de calidade do presidente.
Artigo 7º.-Tramitación e resolución.
a) Os servizos da Dirección Xeral de Universidades comprobarán que todas as solicitudes reúnen os requisitos establecidos nesta orde e exporase a lista de solicitudes admitidas e excluídas, sinalando as causas de exclusión, nos taboleiros de anuncios da Consellería de Educación e Ordenación Universitaria e nos das súas delegacións provinciais, nas vicerreitorías de Estudantes das universidades de Santiago de Compostela, A Coruña e Vigo e na internet no enderezo
http://www.edu.xunta.es/portal/index.jsp.
Esta lista estará exposta do 8 ao 20 de xullo de 2005, podendo os interesados, durante ese mesmo prazo, formular reclamación para emendar erros e falta de documentos ante a Dirección Xeral de Universidades, presentando a documentación necesaria. Transcorrido este prazo sen que se emenden as causas de exclusión, considerarase que o interesado desiste da súa petición nos termos establecidos no artigo 71 da Lei 30/1992.
b) Entre todos os solicitantes que cumpran os requisitos establecidos na convocatoria e teñan a documentación completa no prazo sinalado, a comisión avaliadora elaborará unha relación de bolseiros beneficiarios que recibirán unha axuda económica, de acordo coas dispoñibilidades orzamentarias e cos seguintes criterios de valoración e porcentaxes:
-Por causa sobrevida e imprevista que lle impida ou dificulte a continuidade dos seus estudos: 60%.
-Por renda da unidade familiar antes e despois das circunstancias imprevistas: 20%.
-Pola traxectoria do rendemento académico nos cursos precedentes para aqueles beneficiarios desta axuda o pasado curso 2004-2005: 10%.
-Por estar en situación de orfandade absoluta, protección ou tutela: 7%.
-Por desprazamento ou non do domicilio familiar ao centro universitario onde cursa os seus estudos: 3%.
c) Efectuada a selección pola comisión, esta elevará, a través do director xeral de Universidades, un informe-proposta motivado ao conselleiro de Educación e Ordenación Universitaria, quen emitirá resolución na cal constará a relación de beneficiarios, a relación de suplentes, de ser o caso, e unha relación das solicitudes excluídas coas causas de exclusión.
Contra esta resolución, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 4/1999 (BOE nº 12, do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, perante o Tribunal Superior de Xustiza de Galicia.
Artigo 8º.-Xustificación.
Os beneficiarios deberán presentar documento acreditativo de estar matriculado no curso 2005/2006 na universidade correspondente, no prazo máximo de 10 días despois de ter efectuada a matrícula e, en todo caso, como máximo, o 30 de outubro de 2005.
Só en casos especiais, por razóns non imputables ao solicitante e xustificadas pola universidade correspondente, o prazo límite será o 5 de novembro de 2005.
Artigo 9º.-Pagamento.
Publicada a resolución de beneficiarios no Diario Oficial de Galicia, e tras a xustificación da matrícula para o curso 2005/2006, as axudas faranse efectivas na conta bancaria indicada polos interesados. Non se poderá exixir o pagamento da axuda ou subvención concedida e procederase ao reintegro total ou parcial da contía percibida xunto cos xuros de demora devengados desde o seu pagamento, segundo o disposto no artigo 78.10º do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Disposicións adicionais
Primeira.-A concesión de axudas reguladas nesta orde terá como límite global o crédito asignado nos orzamentos para este fin.
Segunda.-O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro polo beneficiario, segundo o dis-
posto no artigo 78.10º do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Terceira.-As renuncias que se produzan poderán ser substituídas pola Dirección Xeral de Universidades de acordo coa lista de suplentes que se estableza.
Cuarta.-Se por calquera causa, no momento en que a comisión de avaliación teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral ou da universidade correspondente en virtude da súa representación.
Quinta.-Para os efectos establecidos no artigo 42.2º da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro), de réxime xurídico das administracións públicas e do procedemento administrativo común, e no artigo 10.2º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde será de nove meses, contados a partir do día seguinte ao da publicación da convocatoria no Diario Oficial de Galicia; a falta de resolución producirá efectos desestimatorios.
Sexta.-Os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino das axudas.
Disposicións derradeiras
Primeira.-Autorízase o director xeral de Universidades para ditar as disposicións precisas para o desenvolvemento desta orde.
Segunda.-Esta orde adáptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións, e ás do seu desenvolvemento; igualmente aos artigos 78 e 79 do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de febreiro de 2005.
Celso Currás Fernández
Conselleiro de Educación e Ordenación Universitaria